### 22.    Forslag til Kvalitetsstandarder for personlig pleje, praktisk hjælp, forebyggende besøg samt træning efter Serviceloven

**Åbent**

Sagsnr.: 326-2016-55241       J.nr.: 27.36.00           Dokumentnr.:
326-2016-445946

**Sagstype**

Beslutning.

**Resume og sagens baggrund**

Kommunalbestyrelsen skal årligt godkende
kvalitetsstandarder, som beskriver serviceniveauet for indsatser på
Servicelovens område, såsom pleje, praktisk hjælp, træning etc.

Kvalitetsstandarderne formidler de politiske beslutninger om
mål og prioritering i forbindelse med opgaveløsningen i forhold til målgruppen,
voksne over 18 år.

Kvalitetsstandarderne for 2017 er udarbejdet med
udgangspunkt i den netop godkendte strategi for det gode og værdige ældreliv,
hvor den overordnede vision sætter rammen for det gode og værdige ældreliv.

De tre pejlemærker i strategien, værdighed, samskabelse og
respekt for forskellighed, som også kan tolkes indeholdt i [adresse]
Handicappolitik, uddyber visionen samt skaber grundlaget for, hvordan det gode
og værdige (ældre)liv formes.

Høringssvar fra Ældreråd og Handicapråd beskrives nærmere
nedenfor, og der er tilknyttet administrative bemærkninger til disse.
Høringssvarene giver ikke umiddelbar anledning til ændring i selve forslaget
til Kvalitetsstandarder.

**Indstillinger**

Direktøren indstiller, at forslag til Kvalitetsstandarder
for 2017 godkendes.

**Behandling**

Ældre- og Sundhedsudvalget, Økonomiudvalget,
Kommunalbestyrelsen.

**Sagsfremstilling**

Kvalitetsstandarderne formidler de politiske beslutninger om
mål og prioritering, og fastsætter serviceniveauet for den konkrete hjælp og
støtte.

Kommunalbestyrelsen skal årligt udarbejde
kvalitetsstandarder for ydelser bevilliget efter Ser-viceloven, herunder pleje,
praktisk hjælp, træning etc.

Kvalitetsstandarderne benyttes som oplysning til borgerne
om, hvilke muligheder de har for hjælp og støtte. Dette skaber gennemsigtighed,
hvilket giver mulighed for dialog og forventningsafstemning, samt styrker
borgernes retssikkerhed.

Kvalitetsstandarderne benyttes også som et ledelsesredskab
til opfølgning på sammenhæng mellem de mål, som politikerne fastsætter, de
konkrete afgørelser der træffes i forhold til den enkelte borger samt de
ydelser, der faktisk leveres i borgerens hjem.

I det daglige arbejde bruges kvalitetsstandarderne som ramme
for tildeling af ydelser og levering af hjælp samt opfølgning og tilsyn med
hjælpen.

I de enkelte kvalitetsstandarder er det synliggjort, hvad
borgeren kan forvente i forhold de konkrete indsatser, men også ud fra hvilke
kriterier borgeren kan bevilliges hjælp, samt hvilke krav der stilles til
borgeren.

Kvalitetsstandarderne indgår som en del af den kontrakt, der
indgås med de enkelte leverandører af hjælpen (kommunale som private), blandt
andet for at sikre et ensartet serviceniveau til borgerne uanset bopæl og valg
af leverandør.

*Det gode og værdige (ældre)liv*

Med godkendelse af Værdighedspolitikken i juni 2016 samt
strategien for det gode og værdige ældreliv i oktober 2016 er baggrunden for en
revideret samarbejdsmodel med borgeren grundlagt. Strategien vil danne basis
for det kommunale virke på ældreområdet både i forhold til løsning af
myndighedsopgaver såvel som i det direkte møde med borgeren i forbindelse med
opgaveløsningen.

Strategien samt Kalundborg Kommunes Handicappolitik 2016 har
dannet rammen for udarbejdelsen af Kvalitetsstandarder 2017.

Strategien taler ind i et velfærdsparadigme, hvor vores
velfærdsforståelse forandres og nye elementer og vinkler bygges på vores
praksis. Det betyder, at den hidtidige forståelse om, at den kommunale opgave
er at levere serviceydelser for og til borgerne, erstattes af en ny forståelse,
hvor kommunen i langt højere grad bliver samarbejdspartner og facilitator i et
fællesskab. I dette perspektiv er der fokus på, at opgaven løses sammen med
borgerne. Velfærd bliver i denne forståelse at skabe gode og værdige (ældre)liv
i fællesskab i det omfang, som borgerens ressourcer rækker.

Det skaber forventninger til, at borgere, civilsamfund,
pårørende, frivillige og private aktører i Kalundborg Kommune er medudviklere,
medskabere, aktive og deltagende parter. Derfor er strategien også blevet til i
et samarbejde med mange forskellige aktører, fra både kommunale enheder og
civilsamfundet.

Strategien indeholder 3 pejlemærker, værdighed, samskabelse
og respekt for forskellighed, der uddyber den velfærdsforståelse, som
strategien bygger på, og det er med til at skabe grundlaget for, hvordan der
formes gode og værdige (ældre)liv i fællesskab.

*Forebyggende hjemmebesøg*

I forslag til Kvalitetsstandarder for 2017 er, som noget
nyt, en kvalitetsstandard for Forebyggende hjemmebesøg. Dette tilbydes enten
som et hjemmebesøg eller et kollektivt arrangement. Målgruppen er revideret
sidste år og kan nu i særlige tilfælde allerede tilbydes til borgere, der er
fyldt 65 år.

*Ældrerådets høringssvar fra 12.
december 2016 med administrative bemærkninger til høringssvarene:*

|  |  |
| --- | --- |
| **Kvalitetsstandard** | **Ældrerådets høringssvar** |
| Genoptræning og vedligeholdelsestræning | Ydelsens omfang er i 2017 maksimalt 2 måneder, hvilket nok er lige i underkanten, men en ny henvisning fra egen læge kan formentlig give borgeren flere genoptræningstider.    Administrativ bemærkning til ældrerådets høringssvar  Genoptræning og vedligeholdelsestræning efter Serviceloven er et tilbud, som kommunen selv visiterer til. Er der i den enkelte situation behov for yderligere træning, udføres der en ny visitation, eller der aftales forlængelse med den kommunale genoptræningsenhed. |
| Rehabiliteringsforløb | Punkt 5 ang. hvad indsatsen kan omfatte, er mere deltaljeret i 2017. |
| Personlig pleje | Ved ikke akut behov kan der i 2017 gå op til 5 hverdage før hjælpen iværksættes. Ældrerådet mener, der skal stå 2-3 dage.  Ældrerådet har et ønske om, at der fastsættes en standard for, hvor længe en borger maksimalt må gå med våd ble, inden den skal skiftes! (s. 12, pkt. 6)    Administrativ bemærkning til ældrerådets høringssvar  Hver enkelt situation i forhold til personlig pleje vurderes individuelt, så hvis der viser sig behov for iværksættelse af hjælp med det samme, så gøres dette, også selv om der ikke er tale om en akut situation.  Mht. skift af inkontinenshjælpemidler udarbejdes der for den enkelte borger en døgnrytmeplan ud fra borgerens vandladningsmønster (er kortlagt i forbindelse med sagsbehandlingen). Denne beskriver behov for bl.a. toiletbesøg samt skift af inkontinenshjælpemiddel.  Desuden handles der ud fra vedtagne nationale hygiejniske retningslinjer. |
| Ernæring | Ingen bemærkninger. |
| Psykisk pleje og omsorg | Ældrerådet godkender forslag til kvalitetsstandard med den tilføjelse, at der bør knyttes pædagogisk personale til pleje og omsorgsopgaven (= kompetencekrav til leverandørerne), samt tilknyttes pædagogisk personale til målrettede pædagogiske opgaver. Ældrerådet gentager hermed sit høringssvar fra forrige år og forventer opfølgning herpå.    Administrativ bemærkning til ældrerådets høringssvar  I forhold til psykisk pleje og omsorg hos den konkrete borger bliver kompetencerne hos den medarbejder, der skal levere hjælpen, vurderet. F.eks. har en Social- og Sundhedsassistent en del teori og praksis omkring pædagogik i løbet af deres uddannelse. Er der udelukkende tale om socialpædagogisk støtte rettes der henvendelse til Voksenspecialenheden mhp på evt. bevilling af dette (Servicelovens §85). |
| Målrettede pædagogiske opgaver | Ingen bemærkninger. |
| Rengøring | Ældrerådet mener, at rengøring hver 8.-10. dag ville være mere passende i mange hjem. Kan vi forlange at ældre gigtsvage borgere skal flytte tingene, så der bliver tilgængelige flader?    Administrativ bemærkning til ældrerådets høringssvar  Ved tilbud om rengøring til f.eks. gigtsvage samt eventuelt andre bevægelseshæmmede eller immobile borgere vurderes deres aktive deltagelse i den bevilgede hjælp eller støtte dels ved sagsbehandlingen men også ved den konkrete udmøntning af hjælpen, da borgernes dagsform kan svinge meget. Som udgangspunkt inddrages alle borgere i løsning af alle personlige eller praktiske opgaver. |
| Tøjvask | Ingen bemærkninger. |
| Hjælp til indkøb | Ingen bemærkninger. |
| Forebyggende hjemmebesøg | Ingen bemærkninger. |

*Handicaprådets høringssvar fra
13. december 2016:*

Kvalitetsstandarderne er taget til efterretning.

**Administrativ kommentar til høringssvar 2. januar 2017:**

*Ad 1* Genoptræning og vedligeholdelsestræning efter
Serviceloven er et tilbud, som kommunen selv visiterer til, så er der behov for
yderligere træning, udføres der en ny visitation, eller der aftales forlængelse
med den kommunale genoptræningsenhed.

*Ad 3* Hver enkelt situation i forhold til personlig
pleje vurderes individuelt, så hvis der viser sig behov for iværksættelse af
hjælp med det samme, så gøres dette, også selv om der ikke er tale om en akut
situation.

Mht. skift af inkontinenshjælpemidler udarbejdes der for den
enkelte borger en døgnrytmeplan ud fra borgerens vandladningsmønster (er
kortlagt i forbindelse med sagsbehandlingen). Denne beskriver behov for bl.a.
toiletbesøg samt skift af inkontinenshjælpemiddel.

Desuden handles der ud fra de vedtagne hygiejniske
retningslinjer.

*Ad 5* I forhold til psykisk pleje og omsorg hos den
konkrete borger bliver kompetencerne hos den medarbejder, der skal levere
hjælpen, vurderet. F.eks. har en Social- og Sundhedsassistent en del teori og
praksis omkring pædagogik i løbet af deres uddannelse. Er der udelukkende tale
om socialpædagogisk støtte rettes der henvendelse til Voksenspecialenheden mhp
på evt. bevilling af dette (Servicelovens §85).

*Ad 7* Ved tilbud om rengøring til f.eks. gigtsvage
samt eventuelt andre bevægelseshæmmede eller immobile borgere vurderes deres
aktive deltagelse i den bevilgede hjælp eller støtte dels ved bevilling men
også ved den konkrete udmøntning af hjælpen, da borgernes dagsform kan svinge
meget. Som udgangspunkt inddrages alle borgere i løsning af alle personlige
eller praktiske opgaver.

**Økonomiske konsekvenser**

Ingen.

**Ældre- og Sundhedsudvalgets
møde den 9. januar 2017:**

Anbefales.

**Økonomiudvalgets møde den 18.
januar 2017:**

Anbefales.

**Bilag**

|  |  |
| --- | --- |
| Forslag til kvalitetsstandard for personlig pleje, praktisk hjælp, rehabilitering, træning og foebyggende besøg 2017, version 2 | 326-2016-402235 |